Folkalender

Finlandsvenske Janeta Österberg + Mette Kathrine & Johs Stærk
2025-08-28 14:00 - 15:00 (Europe/Helsinki) | Tønder Festival, Papegøjevej, Tønder, 6270
Folkemusikarkivet arrangerer koncert foran Tønder Station

PREMIERE: Merging – en international sammensmeltning af musik, dans og billeder
2025-08-29 16:00 - 17:00 | Åsen teater, Brødholtvej 120, Jerslev, 9740
Ordet Merging er engelsk og kan oversættes til “at flette noget sammen”. Projektet MERGING går ud på at flette musik, lyd, ord, bevægelse og billeder sammen til en 45 minutters forestilling.
I sommeren 2025 samarbejder de to lokalfødte, musiker Liv Vester Larsen og visuel kunstner Nanna Rosenfeldt-Olsen med den engelskbaserede dansegruppe Eliot Smith Dance, om at skabe en forestilling med musik, dans og billeder i Vendsyssel. Projektet er et samarbejde med Åsen teater og Maskinhallen.
Liv Vester Larsen forklarer,
“Vi vil skabe et værk med rod i Vendsyssel, hvor kreativiteten udfoldes i øjenhøjde. Forud for opførelsen af værket, bor og arbejder vi på Åsen teater og Maskinhallen hvor vi også afholder lyd-, materiale og bevægelses workshops for lokalmiljøet.”
Medvirkende:
Liv Vester Larsen (DK), musiker og komponist
Yamit Salazar, Olivia Kirk (UK), dansere
Nanna Rosenfeldt-Olsen (DK), visuel kunstner/scenograf
Eliot Smith (UK), koreograf og kunstnerisk leder
Vil du vide mere om projektet – kontakt Liv Vester Larsen, livviolin@hotmail.com eller besøg vores hjemmeside https://www.eliotsmithdance.com/merging
Projektet er støttet af Åsen teater, Maskinhallen, Statens Kunstfond, Dansk Artist forbund og William Demant fonden.

Merging – en international sammensmeltning af musik, dans og billeder
2025-08-29 20:00 - 21:00, 2025-08-30 11:00 - 12:00 | Åsen teater, Brødholtvej 120, Jerslev, 9740

Herlev Festuge
2025-08-30 10:30 - 16:00 | Herlev Bymidte, 2730 Herlev, Herlev Bygade, Herlev, 2730
Vi danser folkedans på dansescenen foran Herlev Kirke kl. 11 og kl. 12.
Lige ved dansescenen kan du besøge vores bod, lære trinnene til Syvspring, optage din version og lægge det på dine egne sociale medier som en udfordring til familie og venner.

Søndagsdans på Museum Rebild
2025-08-31 14:00 - 17:00, 2025-09-07 14:00 - 17:00 | Museum Rebild, Rebildvej 25B, Rebild, Skørping, 9520
Hver søndag eftermiddag året rundt inviterer Rebild Spillemændene til gammeldans i museets sal. Repertoiret er for alle, også nybegyndere i gammeldans og folkedans.
Traditionen med søndagsdans har eksisteret siden museets start i 1951. Her vedligeholdes den himmerlandske dansetradition, som den har været kendt i mange generationer. Det foregår som et regulært bal, hvor musikken leveres af en af gruppe fra Rebild Spillemandslaug.
Som nybegynder er der rig mulighed for at danse med rutinerede dansere, hvilket er en god måde at lære trinene på. Alle kan deltage, selv om de ikke kender til folkedans i forvejen. Der er erfarne dansere, som kan lære fra sig, så alle får et par sjove og lærerige timer og måske bliver bidt af folkedansen. Der danses i et par timer, afbrudt af en kaffepause, hvor der kan købes kaffe og brød i museets cafe. Café og butik er åben søndage fra kl 13. Der er mulighed for at forudbestille kaffe og kage kl.14 når musikken starter, så er det klar til pausen kl. 15.30.

Åbent hus til folkedans for unge og voksne
2025-09-01 18:30 - 21:30 | Herlev Byskole, afd. Elv, Ederlandsvej 23, Herlev, 2730
Sæsonen begynder på vores aftenhold, hvor deltagerne er fra 16 til 84 år.
Den første gang mødes vi og spiser sammen fra kl. 18.30.
Kl. 19.30 spiller Bent Loose op til dans, og Annette Thomsen underviser frem til kl. 21.15, hvor vi slutter med en sang. Midtvejs holder vi en lille pause.
Kom som du er, husk bare skiftesko, du kan danse i. Vi får alle på gulvet, så du kan både komme alene og sammen med andre.
Første gang er gratis, men vi håber, du vil fortsætte på holdet resten af sæsonen frem til maj 2026. Hele sæsonen koster 1.225 kr., dog 375 kr. for studerende/lærlinge og 650 kr. for 14- til 17-årige

Åbent hus: Dans, gratis pizza og rødvin!
2025-09-01 18:30 - 21:30 | Folkedanserhuset Holstebro, Banetoften 42, Holstebro, 7500
Holstebro Folkedanserforening inviterer til åbent hus med fællesspisning. Her serverer vi pizza og rødvin. Efterfølgende er der 2 gange dans med en kaffepause imellem. I pausen serverer vi kaffe/te og kage.
Hele aftenen er gratis!
Du behøver ikke at kunne noget som helst i forvejen. Kyndige instruktører vil guide dig gennem dansen. Vi har levende musik, som vil spille til dansene.
Kom alene eller med partner. Alle kommer ud at danse.
Her har du muligheden for at opleve, hvad de traditionelle danske danse kan:
Vi skal samarbejde, grine med hinanden og få sved på panden.
Dansen skaber fællesskab, latter og livsglæde.
Kom op af sofaen og prøv en forrygende og berigende motionsform.
Vi håber vi ses!
Med venlig hilsen
Holstebro Folkedanserforening.

Sæsonstart hos Farum Folkedansere
2025-09-01 19:30 - 21:30, 2025-09-08 19:30 - 21:30
SÆSONEN FOR FOLKEDANS HOS FARUM fOLKEDANSERE STARTER MANDAG DEN 1. SEPTEMBER FRA KL. 19.30-21.30.
vI DANSER PÅ eLLEGÅRDEN, STAVNSHOLTVEJ 168, 3520 FARUM.
UNDERVISNINGEN ER GRATIS I HELE SEPTEMBER OG RESTEN AF ÅRET HVIS MAN VIL AFPRØVE AT DANSE HOS OS ET PAR GANGE. CHRISTIAN OBEL ER UNDERVISER OG LENA RASMUSSEN LEDSAGER PÅ VIOLIN.
KOM ALENE ELLER MED PARTNER, DER ER GARANTI FOR AT DU FÅR RØRT DIG OG MØDER NYE DEJLIGE MENNESKER.
LÆS MERE OM FORENINGENS ØVRIGE ARRANGEMENTER PÅ WWW.FARUMFOLKEDANSERE.DK

Folk Ensemble – Sønderborg musikskole
2025-09-02 19:30 - 21:00 | sønderborg musikskole, Skovvej 16, Sønderborg, 6400, Denmark
Det nye professionelle folk ensemble har fået en flyvende start.
Foråret har været præget af både nyskabende koncerter og kunstnerisk udvikling, hvor ensemblet har fundet sin lyd og styrket det musikalske samspil.
Reaktionerne har været overvældende positive, og interessen vokser – både fra publikum, fagfolk og kulturmiljøer.
Med støtte fra Region Syddanmarks Kulturpulje, Augustinus Fonden og Saugmann Bjerregaard Fonden arbejder ensemblet nu målrettet på at bringe folkemusikken ud til endnu flere mennesker.
I 2025 tager de rundt i hele regionen – både til skoler, spillesteder og kulturinstitutioner – med koncerter, undervisning og fælles projekter, der gør musikken levende og nærværende for alle aldersgrupper.
Ensemblets mission er klar: at holde folkemusikken i live og gøre den relevant i nutiden. Gennem deres arbejde skaber de bro mellem tradition og samtid og inviterer nye generationer med ind i musikkens fællesskab. Det handler ikke om at bevare musikken i en montre – men om at lade den leve og udvikle sig i mødet med mennesker i dag.
Ensemblets medlemmer er:
– Annelene Toft Christensen – Violin & Bratsch
– Maja Aarøe Freese – Cello & Sang
– Anja Præst Mikkelsen – Klarinet & Basklarinet
– Frederik Mensink – Kontrabas & Diatonisk Harmonika
– Anders Ringgaard Andersen – Harmonika & Basun
Publikum kan forvente en intens, livlig og følelsesladet oplevelse, hvor de danske musiktraditioner møder en moderne klang og arrangementer, men der er selvfølgelig også plads til en god polka.
Entré: Gratis
Sted: Sønderborg musikskole
Tid: 19:30 – 21:00

Folk Ensemble – Vejen Kunstmuseum
2025-09-03 19:30 - 21:00 | Vejen Kunstmuseum, Østergade 4, Vejen, 6600
Folk Ensemble er et nyt professionelt ensemble, der arbejder med dansk folkemusik i bred forstand – både den traditionelle musik og nyere kompositioner. Ensemblet består af fem erfarne musikere med rødder i folkemusikmiljøet og med tilknytning til Syddansk Musikkonservatorium i Esbjerg hvor Danmarks eneste folkemusik uddannelse også er forankret.
Hvorfor et ensemble for folkemusik?
I Danmark findes der flere professionelle basisensembler inden for klassisk musik og jazz. Der har dog ikke tidligere været et ensemble med fokus på folkemusikken. Med etableringen af Folk Ensemble er der nu skabt en professionel platform, hvor genren kan udvikles og udbredes på et højt kunstnerisk niveau.
Udvikling og fremtid
Folk Ensemble er under udvikling og har siden 2024 arbejdet med at forme sit musikalske udtryk og udvikling af projektet. Reaktionerne har været positive, og interessen for ensemblet vokser – både blandt publikum, institutioner og fagfolk.
Målet er, at folkemusikken bliver repræsenteret i det lands-dækkende musikliv på lige fod med andre genrer – og at flere får mulighed for at opleve og forstå den musik, der ofte fortæller historier om fællesskab, dans og hverdagsliv gennem generationer.
Folk ensemble består af
👧Maja Frese
👦Anders Ringgaard Andersen
👦Frederik Mensink
👧Anja Præst Mikkelsen og
👧Annelene Toft Christensen
Og de er klar til at bringe os endnu tættere på folkemusikken, når de giver koncert på Vejen Kunstmuseum. Koncerten er gratis. Tilmelding nødvendig: Jan Hansen, tlf. 6161 53 32

Åbent hus
2025-09-03 19:30 - 21:30, 2025-09-10 19:30 - 21:30 | Folkedanserhuset Holstebro, Banetoften 42, Holstebro, 7500
Vores kontakter med Norge, Sverige, Tyskland, Skotland og Irland har givet os mange fine
folkedanse. Det er sjove og spændende danse, som vi rigtig gerne vil give videre.
Vi blander de udenlandske danse med danske, og har altid fællesskab og livsglæde i fokus.
Vi skal bl.a. arbejde med dansens udtryk og karakter, skæve taktarter og improvisation.
Det hele foregår med kyndig instruktion og altid til levende musik.
Kom endelig selv om du ikke har en dansepartner. Vi sørger for, at du
kommer ud at danse.
Krav: Man skal kunne danse polka, vals, totrin, hopsa og enten hambo eller sønderhoning,
men man behøver ikke at være verdensmester.
Vores motto er: Det skal være sjovt at danse – og jo mere man kan, jo sjovere bliver det.
Katrine & Jørgen
Instruktører: Katrine Jakobsen og Jørgen Eskild Larsen
Musik: Jørgen Nickelsen
Tid: Onsdag aften kl. 19.30 – 21.30
Start: 3. september 2025. Første 3 gange ”Åbent Hus” (gratis).
Husk skiftesko og kaffe/te.
Flere oplysninger: Tlf: 50701408

Koncert med De Gyldne Drenge
2025-09-04 19:30 - 21:30 | Aldershvile Bed & Breakfast, Hørstedvej 17, 7752 Snedsted, Hørstedvej 17, Snedsted, 7752
En aften med irsk på dansk, folkemusik for folk og skæg og irske ballader kan opleves, når bandet De Gyldne Drenge spiller.
Drengene er stærkt inspireret af det folkekære band De Gyldne Løver, der fra sidst i 60’erne og frem hittede med oversættelser af the Dubliners’ traditionelle irske folkesange. De har en forkærlighed for alkohol og utroskab, og de hænger sig ikke i detaljerne, når de præsenterer deres fortolkning af sange som “Hjemmebrænderiet”, “Ved haw’et – ved haw’et” og “Jeg er ikke som de andre”.
Truppen består af Ole Smith på guitar, banjo og sang, Troels Smith på guitar, banjo, mandolin, tinfløjter og sang, Lars Kirkegaard på harmonika og sang, Jens Holgersen på kontrabas og sang samt Jørgen Dickmeiss på mandolin, violin, bodhran og sang.
De fem gyldne drenge har siden 2003 skabt glæde og grin i hele Danmark med deres versioner af de dansk-irske klassikere. I 2007 udkom deres første cd ”det gamle værtshus”. Den blev udsolgt, så i 2015 blev den fulgt op af albummet ”derfor blev vi spillemænd”. Begge er de ment som en hyldest til de gyldne løver.

Ravnebjerg Bal
2025-09-05 18:00 - 23:30 | Ravnebjerg Forsamlingshus, Ravnebjerggyden 95, Blommenslyst, 5491, Denmark
5. september fyres der op under BAL med 3 forskellige bands i anledning af Kristine Heebølls penta-runde fødselsdag og 30-års jubilæum som seriøst padlende i de musikfolkelige vande.
Der vil være dans for enhver, begyndere som øvede, sølvspænder som radiobiler. Pardanse, dialektdanse, kredsdanse, rækkedanse, kvadrilledanse, sjove danse, inderlige danse.
Baren er åben, og der er også mulighed for bare at hænge ud og lytte.
Program
18.00 : MAD. Kom og spis din medbragte. Baren er åben.
18.30 : WORKSHOP for begynderdansere v / Henrik Larsen
19.30 : BAL med BølgenBand
21.30 : BAL med Heebøll & Vinther
23.00 : BAL med Ulvsands Udvalgte
Bagefter : JAM
Entre :
150,- kr.
75,- for studerende/ Unge under 25 år.
0,-kr for unge under 18.
Ballet optages af Radio-Folk og udgives som led i podcast-rækken “Ø-guld”.
Reserver billet på : https://www.place2book.com/da/sw2/sales/h5rdehyqej
Musikken leveres af
BølgenBand
Hits fra legestuerepertoiret sat sammen i en progression, så alle har mulighed for at deltage – altsammen med helt ny musik komponeret af Kristine Heebøll og fremført af et hold grovswingende bal-eksperter med hang til leg, groovyness og pop-lækkerhed.
Rasmus Grams Nielsen : klaver
Peter Eget Hansen : harmonika
Tina Quartey (S) : percussion
Kristine Heebøll : violin
Heebøll & Vinther
Fødderne er solidt plantet i den danske folkemusiktradition (fx Læsø, Thy, Fanø …), og med stor glæde og lyst til videreudvikling i små glimt af nye melodier er der garanti for et godt bal med kræs til øret og brændstof til benene!
Jesper Vinther : harmonika
Kristine Heebøll : violin
Ulvsand Udvalgte
Med baggrund i Trio Mios repertoire gennem 20 år udvælges pardanse som schottisch, vals, polska, sønderhoning. Jens Ulvsands stædige riffs og fyldige akkorder danner tæppet til de kontemporære melodiske bud på ny tradition.
Jens Ulvsand (S) : bouzouki / guitar / tenorguitar / sang
Kristine Heebøll : violin
Hva´ nu hvis man kommer langvejs fra ?!
Ja, så er overnatning fx mulig på
Blommenslyst Kro (1,5 km væk, ca 600 for et dobbeltværelse – m morgenmad )
Lille Grynborg, BnB (3 km væk)
– eller tjek AirBnB
– eller slå et telt op i Heebølls baghave (5 km væk) – eller en sovepose i min gym sal.
Tak for hjælpen til :
Folk-tinget, Nordisk Dans Odense, Ø-guld, Dansk Musiker Forbund Odense.

Et livstykke af en husmandskone og visesanger - en fortælleforestilling om Ingeborg Munch
2025-09-05 19:00 - 21:30 | Museum Rebild, Rebildvej 25B, Rebild, Skørping, 9520
– en aften med fortælling, musik og fællesskab på Museum Rebild
Museum Rebild inviterer til en varm og medrivende fortælleforestilling med fortæller Anna Grethe Bech og musiker Helle Bøjlesen om husmandskonen og visesangeren Ingeborg Munch (1906-78)
Glæd dig til en helt særlig aften, hvor fortidens stemmer vækkes til live gennem fortælling, sang og dans!
Fortælleren Anna Grethe Bech giver liv til Ingeborgs historie med både nærvær og glimt i øjet, mens sanger og musiker Helle Bøjlesen fylder rummet med stemningsfulde viser fra Ingeborgs repertoire.
Desuden medvirker museets egen Ingeborg Munch-gruppe, der byder op til både fællessang og dans og publikum er mere end velkomne til at synge og danse med!
Aftenen foregår i de hyggelige rammer på Museum Rebild, Rebildvej 25B, 9520 Skørping.
Der kan købes kaffe og brød i pausen.

Toner i Thy - workshop og bal
2025-09-06 14:00 - 22:00 | Villerslev Forsamlingshus, Villerslevvej 59, Bedsted, 7755
Thy Folkemusik inviterer til en dag med masser af Thy-musik.
Workshop
Spillemænd fra nær og fjern kan fra kl. 14.00 arbejde med masser af Thy-musik, så driller de små sorte, går der knude på den trekantede sløjfe, vil du gerne tage kegler med en kvadrilledans eller spille fandago, så er der rig lejlighed til afprøve dine færdigheder, inden du er med til at spille op til dans om aftenen.
Bal
Dansen starter kl. 19.00, men inden da er der kl. 18.00 spisning, hvor både spillemænd og deltagere i ballet kan deltage. Og hvis der er behov for indkvartering, kan Thy Folkemusik også være behjælpelig.
Dagens program afvikles under kyndig vejledning af Kim Bernt (harmonika) og Carsten Sørensen (violin).
Der er således lagt op til en fornøjelig dag, hvor der bliver rig mulighed for både at spille, høre og danse til Thys unikke spillemandsmusik.
Pris for deltagelse i workshop er 150 kr. inkl. forplejning. Tilmelding senest 23. august til hellebisse@gmail.com.
Hvis du kun deltager i dansen, skal du kun betale for evt. smørrebrød og drikkevarer. Skriv en mail til hellebisse@gmail.com senest 30. august og skriv “Danser” og antal smørrebrød.
Se hele programmet for dagen på www.thy-folkemusik@dk.

Tingluti sæsonstart
2025-09-06 16:00 - 22:00
Tingluti Aftenskole i København har sæsonstart for de fleste hold i næste uge.
Vi har dans og orkestre, der er et nyt orkester ‘Svensk folkemusik – polska’.
Check hjemmesiden: www.tingluti.dk/

Mega-Ball med Mads Hansens Kapel
2025-09-06 19:00 - 2025-09-07 00:00 | Amager Bio, Øresundsvej 6, København, 2300, Denmark
Mads Hansens Kapel og Tempi · Roots Music Denmark præsenterer:
Mads Hansens Kapel fylder rundt, og det skal fejres! I anledningen af denne glædens dag, og efter 10 års tro tjeneste i tanten og fjasens navn, afholder Mads Hansens Kapel det hidtil nok største bal i Kongerigets historie – et bal af olympiske dimensioner.
Det bliver dog ikke alene en fejring af Mads Hansens Kapels jubilæum, men også en fejring af folkedansen- og musikken, der i dag har fuld vind i sejlene!
Før dette sandsynligvis største bal i Danmark nogensinde, sætter vi fokus på folkedansen med oplæg, paneler og ikke mindst folkedanseworkshop, hvor man vil kunne møde nogle af de organisationer og aktører, der arbejder med folkedansen i dag, samt få et indblik i nogle af de mange kontekster, den bliver brugt i.
Efter dette slår Amager Bio dørene op til en folkefest af en kaliber, hvis lige nok ikke er set i vor tidsalder, og fra nær og fjern vil prominente og velrenommerede musikere flokkes til. Sammen med Mads Hansens Kapel vil de indtage scenen og stå for intet mindre end et regulært MEGA-BALL, mens DU indtager dansegulvet! Frydeligt med jubelkor skal vi sammen fjante, feste og fejre folkemusikken og folkedansen, og en ting er helt sikkert; det bliver en uforglemmelig aften, du ikke vil gå glip af.

Danse fra vores nabolande
2025-09-07 10:00 - 15:30 | Folkedanserhuset Holstebro, Banetoften 42, Holstebro, 7500
Vi skal denne gang danse en australsk kvadrilledans og en tysk Landler som de to større danse,
plus rækkedanse fra Norge og Skotland og
nogle pardanse og treparsdanse fra Sverige og Tyskland samt en enkelt hambovariation.
Hvis du er interesseret men mangler en dansepartner, så kontakt os.
Krav: Man skal kunne danse polka, vals, totrin, hopsa og enten hambo eller sønderhoning, men man behøver ikke at være verdensmester.
Vores motto er:
Det skal være sjovt at danse – og jo mere man kan, jo sjovere bliver det.
Instruktører: Katrine Jakobsen og Jørgen Eskild Larsen
Musik: Jørgen Nickelsen og Anders Løager
Sted: Holstebro Folkedanserhus, Banetoften 42, 7500 Holstebro
Medbring: Frokostkurv – drikkevarer købes.
Pris: kr. 150,- incl. kaffe, the og kage.
Yderligere information: kat.jakobsen@gmail.com eller Jørgens tlf. 2124 3331
Vi ses forhåbentlig til en sjov og spændende dansedag. Alle er velkomne.
Af hensyn til kaffebrød er der tilmelding senest torsdag d. 4. sept. til Ellen Kjær Andersen på mail: holstebro.folkedans@gmail.com
Ret til ændringer forbeholdes.
Find fremtidige arrangementer på:
www.holstebrofolkedanserforening.dk
Facebook: Holstebro Folkedanserforening
www.folkalender.dk (søg på ”nabolande”)
I samarbejde med Dans Danmark og DGI Vestjylland

Åbent hus
2025-09-08 19:30 - 21:30 | Folkedanserhuset Holstebro, Banetoften 42, Holstebro, 7500
Kom godt i gang!
Fællesskab, latter og livsglæde.
Vil du gerne i gang med at danse eller har du kun danset i kort tid, så skulle du prøve
mandagsholdet.
Vi skal samarbejde, få grint med hinanden og få sved på panden.
I løbet af sæsonen kommer vi alle de almindeligste trin igennem. Vi tager dem fra
grunden af. Det foregår til kyndig instruktion, og vi danser altid til levende musik.
Glem alt om konkurrence. Her er fællesskab og livsglæde i fokus.
Kom endelig selv om du ikke har en dansepartner. Vi sørger for,
at du kommer ud at danse.
Vores motto er: Det skal være sjovt at danse.
Instruktører: Katrine Jakobsen og Jørgen Eskild Larsen
Musik: Jette og Jan Stokholm
Tid: Mandag aften kl. 19.30 – 21.30
Start: 1. september 2025. Første 3 gange ”Åbent Hus” (gratis).
Sted: Folkedanserhuset, Banetoften 42, 7500 Holstebro
Medbring: Dansesko og kaffe/te til pausen. Her synger vi også lidt.
Flere oplysninger: Tlf: 50701408

Folkedans
2025-09-11 19:30 - 22:00 | CSU Holbæk Seminarium, Seminarieparken 2, Holbæk, 4300
Velkommen til Holbækegnens Folkedansere
På torsdage øver vi trin, forskellige opstillingsdanse og pardanse. Vores store interesse er socialt samvær og at holde dansen i live.
Andre arrangementer kan være at mødes med andre foreninger til dans og hygge, da vi er med i et landsdækkende forbund, Dans Danmark.
Forbundet har også kurser, hvor man kan videreudvikle sin dans, og de laver fælles stævner, så man mødes på tværs af landet. Det er her man også har mulighed for at lave sin egen dragt, som bruges til opvisning af folkedansen.
Sæsonen starter 11. september 2025 og slutter 26. marts 2026. Vi danser hver 2. torsdag , i ulige uger inden jul og lige uger efter jul.
Vi danser:
Torsdage kl. 19.30-21.45
Gymnastiksalen
CSU Holbæk (Det gamle Holbæk Seminarium)
Seminarieparken 2
4300 Holbæk
Datoer for danseaftener i 2025:
11.9, 25.9, 9.10, 23.10, 6.11, 20.11, 4.12, 18.12
Datoer for danseaftener i 2026:
8.1, 22.1, 5.2, 19.2, 5.3, 19.3, 26.3
Legestue (bal med folkedans og spisning) Lørdag d. 14.3.26 kl. 18-23.
Tid: 19.30-21.45
Husk: Dansesko
drikkelse og sangbog til pausen

Instruktør: Carsten Daugaard
Spillemand: Bjarne Grue – Harmonika / Christopher Davies Maack – violin

Gangar (NO) & Som Os (DK)
2025-09-12 20:00 - 22:30 | Kulturhuset Gimle, Gl. Stationsvej 12, Føllenslev, 4591
GANGAR (NO)
– SOM OS (DK)
DOBBELTKONCERT GANGAR fra Norge og SOM OS, DK
Den vidtfavnende folk-kvintet Som Os sammensætter deres mange musikalske billeder til en alsidig mosaik, der på smuk vis fremviser bredden af folkemusikken og dens mange grene ud i genrehorisonten. I deres instrumentale univers af folkede melodier tilsat jazz, funk og en god del pop-krydderi tages der livtag med den nordiske folkemusiktradition. Hør her.
Folkrock-senstationen Gangar har på ingen tid etableret sig som Norges mest efterspurgte bands i Europa, endda med en DMA-pris for årets nye rootsnavn. Med en ekstrem rocket og original sound og et eksplosivt mix af traditionel norsk folke- og rootsmusik, inspireret af Hoven Droven, Meshuggah og AC/DC, og endda toppet med en live-optræden, du sent vil glemme. Hør her.
Der er velsmagende buffet kl 18:30, forud for koncertstart kl 20.

Farvergade spiller i Metronomen
2025-09-12 20:00 - 22:30 | Metronomen, Kbh., Godthåbsvej 33, Frederiksberg, 2000
Farvegade spiller til Ramslag i Metronomen fredag 12 september kl 20.45 – 22.30
Orkesteret Farvegade består af
Clara Tesch (violin),
Mads Kjøller Henningsen (tværfløjte)
Julian Svejgaard (klaver)
I Vartovs store sal på Farvergade i København har man siden 2016 kunnet danse Nordisk Dans til levende musik. I de første år bestod “husorkesteret” af Clara Tesch, Julian Svejgaard og Mads Kjøller Henningsen, og de fandt det derfor naturligt at opkalde deres trio efter gaden hvor Vartov ligger: Farvergade. Orkesteret er med sin glade og velspillede musik i dag et af Danmarks mest ansete spillemandsorkestre.
Folkets Hus spillefolk starter ballet kl. 20.00 – 20.45
Entré: 80 kr.

Gamle danse Workshop, bal og musikalske fortællinger
2025-09-13 15:00 - 23:00 | Broby Gamle Skole, Broby, Sorø, Suserupvej 55, Sorø, 4180
En dag med fokus på dansen. Der er ikke en speciel egnsrelateret danseform i gammeldanse foreningerne, folk kommer fra hele landet og har bosat sig i Kbh. Det er derfor meget blandet, som folk danser.
Danseforløb indebærer mange af alle de sjove, anderledes danse, som ingen danser mere rundt om, samt en masse af dem, man også kender via andre danse miljøer.
Bajads Duo er
Judy Ryslander, harmonika
Claus Lindhardt, trommer
Program:
15-16.30 Introduktion og musikalsk samvær med film, danseworkshop og kaffepause
16.30 – 18 Danseworkshop med nogle modedanse og danseskoledanse fra foreningerne
18.15 Middag
19.30 – 22.30 Bal, slagsang og amerikansk lotteri

Dobbeltkoncert med Kragetær og Jensen & Bugge på Vegas Ideal Bar
2025-09-13 19:00 - 2025-09-14 00:00 | Ideal Bar på Vega/København, Danmark
Savner du et lille bal i september? Så kom til dobbeltkoncert med Kragetær og Jensen & Buggen, præsenteret af FolkAmok og Vega.
Først på aftenen vil Kragetær afholde releasekoncert med deres nyeste plade Kallibrerer (2025).
Efter Kragetærs koncert vil Jensen & Bugge spille op til et mini-bal. Så kridt danseskoene og se frem til at se både ny og gammel folkemusik på Ideal Bar! 13. september 2025. https://vega.dk/event/kragetaer-jensen-and-bugge-2025-09-13
Kragetær:
For den musikalske trio Kragetær er folkemusikkens kerne det, der samler dem som band. Med alverdens akustiske instrumenter som violin, guitar, harmonika og bouzouki skaber gruppen deres helt eget kunstneriske fortolkning af folkemusik.
Det er vigtigt for Kragetær, at musikken tager udgangspunkt i den nordiske dansetradition, hvorefter der spædes til med indfald og inspirationer fra den dybe populærmusiktradition.
I lyrikken er Kragetær udfordrende og udforskende, hvor det grimme og vulgære balanceres med det nænsomme og poetiske. Deres velovervejede tekster står tydeligt frem på deres nyeste plade Kragetær – Kallibrerer (2025), som indeholder to EP’er med deres nye kompositioner.
Med dansevenlige melodier og eksperimenterende tekster er Kragetær klar til at forvandle Ideal Bar til en nordisk folkefest den 13. september.
Her er en smagsprøve på Kragetærs musik:

Jensen & Bugge:
De to rigsspillemænd i folkemusikduoen Jensen & Bugge har spillet sammen i over 20 år! Som en del af jubilæumsfejringen, udkom deres nye cd “Greatest Hits”. Den indeholder nogle af de største og mest kendte og elskede folkemusiknumre, som er blevet taget under kærlig behandling. Numre efter Evald Thomsen, Frederik Iversen, Bror Kalles Kapel, Reventlow og Rasmus Storm ja listen er lang.
Med spilleglæde, virtuositet og ”taw” bliver publikum ledt gennem koncerter og dans med anekdoter, humor og musik. Dansk tradition når den er bedst og den åbner op til den vide verden. Og den vide verden har duoen været ude i med den danske folkemusik. Fra Japan og Sydkorea i øst til USA og Canada i vest – og også alt det midt imellem.
Duoen har modtaget en Danish Music Award i 2012 og blev i 2016 nomineret til en YAMaward for verdens bedste børnekoncert – og blev nr 2 i publikumsprisen! Og så er der hele eventyret sammen med Dwight Lamb – en amerikansk efterkommer af den legendariske vendsysselspillemand Kræn Jerup!
Jensen og Bugge består af:
Mette Kathrine Jensen Stærk på harmonika og Kristian Bugge på violin
Smagsprøve på musikken: https://youtu.be/MHazHv5WqIY?si=RejiEqtoHfal-HT5

Halfdanskerne i Haslev Folk Club
2025-09-13 20:00 - 22:00 | Haslev Bibliotek, Mødesalen, Jernbanegade 62, Haslev, 4690
Halfdanskerne tog kegler i Haslev Folk Club, da de besøgte os i anledning af Svantes Visers jubilæum i 2023. Denne gang vil de underholde os med deres standard-repertoire, nemlig de mest kendte og elskede sange med tekster af Halfdan Rasmussen, Benny Andersen, Tove Ditlevsen, Frank Jæger, Piet Hein, Sigfred Petersen og Jeppe Aakjær taget under kyndig behandling i et underholdende, vellydende, morsomt og medrivende show.
Halfdanskernes første udgivelse har nu 15 år på bagen. Og i de 15 år har trioen turneret land og rige rundt og skabt god stemning og gode oplevelser i et hav af landets spillesteder med deres musikalske kunnen og engagerede scenefremtræden.
Halfdanskerne består af Mads Westfall, guitar og sang, Rasmus Vennevold på kontrabas, og Steen Svanholm, sang og keyboard.
Billetpris: 200 kr. (børn under 14 år gratis i følge med voksne. Unge mellem 14 og 18 år: 100 kr. )
Haslev Folk Club er støttet af Statens Kunstråd og Faxe Kommune

Æt - kulturhistorisk lydrejse i mærsken
2025-09-13 20:00 - 22:00 | Mærskhuset, Mærskvej 10, Nr. Nebel, 6830
Lige siden vi lærte at gå, har vi søgt ud over grænserne mod nye oplevelser og kulturer. Først senere i livet begynder vi at blive forsigtige og ængstelige ved tanken om det ukendte – ja, måske endda bange.
Denne aften skal I ikke være bange. I skal være glade. For trioen Æt viser på smukkeste vis, hvad der kan ske, når kulturer mødes og ikke mindst når en kulturarv bliver fortolket af nogen, der ser, hører og smager den for første gang.
Yossi Karutchi har boet i Danmark i mere end 25 år og bragt mellemøstlig og nordafrikansk musikalsk tradition til landet. Han har i flere musikalske projekter arbejdet med at bygge bro mellem kulturer og senest i projektet Æt, hvor han danner trio med oud-spiller Orhan Özgür og harpenist Helene Tungelund. Trioen indtager en god portion af den danske sang- og salmetradition og fortolker den ud fra et samtidigt mellemøstligt og nordisk perspektiv.
Og sådan kan man på en helt almindelig lørdag i Mærskhuset komme ud i verden og vende trygt hjem igen – forhåbentlig inspireret som efter enhver god rejse til fjerne og ukendte egne.
Vi ses til endnu en hyggelig og musikalsk fantastisk aften hos Lars og Elsebeth i Mærskhuset. Koncerten er arrangeret i samarbejde med netværksspillestedet Generator i Ringkøbing.
